BG Официален вестник на Европейския съюз C 399/74

P8_TA(2015)0457

Внасяне на прозрачност, координация и конвергенция в корпоративните данъчни политики в Съюза

Резолюция на Европейския парламент от 16 декември 2015 г., съдържаща препоръки към Комисията относно осигуряването на прозрачност, координация и конвергенция в корпоративните данъчни политики в Съюза (2015/2010(INL))

(2017/C 399/09)

Европейският парламент,

— като взе предвид член 225 от Договора за функционирането на Европейския съюз,

— като взе предвид проектодоклада на Специалната комисия относно данъчните постановления и другите мерки, сходни по естество или въздействие (2015/2066(INI) (Специална комисия TAXE1),

— като взе предвид окончателния доклад на Организацията за икономическо сътрудничество и развитие (ОИСР)/Г-20 относно намаляването на данъчната основа и прехвърлянето на печалби (НДОПП), публикуван на 5 октомври 2015 г.,

— като взе предвид членове 46 и 52 от своя правилник,

— като взе предвид доклада на комисията по икономически и парични въпроси и становището на комисията по промишленост, изследвания и енергетика (A8-0349/2015),

Основни констатации от скандала „Люкслийкс“

A. като има предвид, че консорциум от журналисти — Международният консорциум на разследващите журналисти (ICIJ), относно данъчните постановления и други вредни практики в Люксембург („Люкслийкс“) разкри през ноември 2014 г., че почти 340 мултинационални дружества са си осигурили тайни договорености с Люксембург, което е позволило на много от тях да намалят дължимия си данък в световен мащаб до минимум, в ущърб на обществения интерес в Съюза, докато същевременно са реализирали малка или не са реализирали никаква икономическа дейност в Люксембург;

Б. като има предвид, че разкритията показаха, че някои данъчни консултанти са помогнали преднамерено и целенасочено на мултинационалните дружества да получат най-малко 548 данъчни постановления в Люксембург в периода 2002 — 2010 г.; като има предвид, че тези тайни договорености се явяват като отличителна черта на сложните финансови структури, чиято цел е да създават съществени данъчни облекчения;

В. като има предвид, че в резултат на тези данъчни постановления много дружества са се ползвали от ефективни данъчни ставки, по-ниски от 1 %, върху печалбите, които те са прехвърлили в Люксембург; като има предвид, че някои мултинационални дружества, ползвайки се от различни обществени блага и услуги на мястото, където извършват дейност, не заплащат своя справедлив дял от данъците; като има предвид, че почти нулевите ефективни данъчни ставки за печалбите, генерирани от някои мултинационални дружества, могат да навредят на Съюза и други икономики;

Г. като има предвид, че в много случаи люксембургските дъщерни дружества, извършващи стопанска дейност за стотици милиони евро, поддържат съвсем малко присъствие и имат ограничена стопанска дейност в Люксембург, като някои адреси помещават над 1 600 дружества;

Д. като има предвид, че разследванията на Специалната комисия ТАХЕ 1 установиха, че практиката на данъчните постановления не се осъществява изключително в Люксембург, а е обща за целия Съюз; като има предвид, че практиката на данъчните постановления може да се използва законосъобразно с цел да се предостави правна сигурност за дружествата и да се ограничи финансовият риск за почтените дружества, но все пак е отворена за потенциални злоупотреби и избягване на данъци и би могла, като осигурява правна сигурност само за определени участници, да създаде известна степен на неравенство между дружествата, за които са предоставени данъчни постановления, и дружествата, които не използват такива постановления;

Е. като има предвид доклада, публикуван на 12 февруари 2013 г. от ОИСР, озаглавен „Преодоляване на намаляването на данъчната основа и прехвърлянето на печалби“, който предлага нови международни стандарти за борба с НДОПП;

Ж. като има предвид също и комюникето след срещата на министрите на финансите и управителите на централните банки на държавите от Г-20, която се проведе на 5 октомври 2015 г.;

З. като има предвид, че — с изключение на някои заслужаващи поощрение изключения — националните политически лидери не са достатъчно активни в предприемането на мерки за решаване на проблема с избягването на данъци при корпоративното данъчно облагане;

И. като има предвид, че Европейският съюз предприе съществени стъпки по пътя на икономическата интеграция, като например Икономическия и паричен съюз, както и банковия съюз, и че координирането на равнището на Съюза на данъчните политики в рамките на Договора за функционирането на Европейския съюз е неразделна част от процеса на интеграция;

Корпоративно данъчно облагане и агресивно данъчно планиране

Й. като има предвид, че приходите от корпоративно данъчно облагане за 28-те държави — членки на ЕС, са възлизали средно на 2,6 % от БВП през 2012 г. (1);

К. като има предвид, че в условията на недостиг на инвестиции и на растеж е важно да бъдат задържани или привлечени дружества в Съюза, и като има предвид, че поради това за Съюза е от решаващо значение да увеличава привлекателността си за местните и чуждестранните предприятия;

Л. като има предвид, че като цяло данъчното планиране следва да се извършва в границите на закона и на приложимите договори;

М. като има предвид, че агресивното данъчно планиране представлява възползване от техническите аспекти на дадена данъчна система или от несъответствията между две или повече данъчни системи, или от правни пропуски с цел намаляване на данъчните задължения;

Н. като има предвид, че схемите на агресивното данъчно планиране често са резултат от използването на комбинация от международни данъчни несъответствия, много благоприятни специфични национални данъчни правила, както и използването на данъчни убежища;

O. като има предвид, че за разлика от агресивното данъчно планиране, данъчните измами и отклонението от данъчно облагане са преди всичко незаконни дейности, свързани с избягване на данъчни задължения;

П. като има предвид, че най-правилната реакция спрямо агресивното данъчно планиране, изглежда, е доброто законодателство, правилното му прилагане и координацията на международно равнище за постигане на желаните резултати;

Р. като има предвид, че цялостните загуби на приходи за държавата поради избягване на данъци от корпоративно данъчно облагане като цяло се компенсират или чрез повишаване на общото равнище на данъчно облагане, или чрез ограничаване на обществените услуги, или чрез увеличаване на националните заеми — с което се вреди на останалите данъкоплатци и на цялата икономика;

С. като има предвид,че според резултатите от проведено проучване (2) загубите на приходи за Съюза поради избягване на данъци от корпоративно данъчно облагане могат да възлизат на около 50 — 70 милиарда евро годишно, като тази цифра представлява сумата, загубена поради прехвърлянето на печалби; и като има предвид, че според същото проучване тези загуби на приходи за Съюза поради избягване на данъци от корпоративно данъчно облагане в действителност могат да възлязат на около 160 — 190 милиарда евро, ако се вземат предвид специалните данъчни договорености, неефективността при събиране и други подобни дейности;

Т. като има предвид, че същото проучване оценява ефективността на корпоративното данъчно облагане на 75 %, въпреки че проучването потвърждава също, че това не представлява сумите, които се очаква да бъдат събрани от данъчните органи, тъй като определен процент от тези суми е изключително скъп или труден за събиране от техническа гледна точка; като има предвид, че според проучването, ако съществуваше цялостно решение на проблема с НДОПП, което да е приложимо в целия Съюз, очакваното положително въздействие върху данъчните приходи за правителствата на държавите членки би било 0,2 % от общите данъчни приходи;

У. като има предвид, че загубите, произтичащи от НДОПП, представляват заплаха за правилното функциониране на вътрешния пазар и за надеждността, ефективността и справедливостта на корпоративните данъчни системи в рамките на Съюза; като има предвид, че същото проучване пояснява, че неговите изчисления не включват оценките на дейността в рамките на сивата икономика и че непрозрачността на структурите и плащанията на някои дружества означава, че е трудно да се оцени точно въздействието върху данъчните приходи, и поради това въздействието може да бъде значително по-голямо, отколкото са прогнозите на доклада;

Ф. като има предвид, че загубите, произтичащи от НДОПП, ясно показват също така липсата на равнопоставени условия на конкуренция между дружествата, които извършват дейност само в една държава, и по-специално МСП, семейните предприятия и самостоятелно заетите лица, и плащат данъци там, и някои мултинационални дружества, които са в състояние да прехвърлят печалбите от юрисдикции с високи данъци към конкретни юрисдикции с ниски данъци и участват в агресивно данъчно планиране, като по този начин намаляват своята обща данъчна основа и оказват допълнителен натиск върху публичните финанси в ущърб на гражданите и МСП в Съюза;

Х. като има предвид, че използването на практики на агресивно данъчно планиране от страна на мултинационалните дружества противоречи на принципа за лоялна конкуренция и корпоративна отговорност, изложен в съобщение COM(2011)0681, тъй като разработването на стратегии за данъчно планиране изисква ресурси, с каквито разполагат само големите дружества, и тъй като това води до липса на условия на равнопоставеност между МСП и големите корпорации, във връзка с което следва спешно да се предприемат мерки;

Ц. като има предвид освен това, че данъчната конкуренция в Съюза и спрямо трети държави в някои случаи може да бъде вредна и да доведе до надпревара за достигане на най-ниски равнища по отношение на данъчните ставки, докато по-голямата прозрачност, координация и конвергенция предоставят ефективна рамка, за да се гарантира лоялна конкуренция между дружествата в Съюза и за да се защитят държавните бюджети от неблагоприятни последствия;

Ч. като има предвид, че мерките, позволяващи агресивно данъчно планиране, са несъвместими с принципа за лоялно сътрудничество между държавите членки;

Ш. като има предвид, че агресивното данъчно планиране е улеснено от увеличаването на сложността и от цифровизацията и глобализацията на икономиката, като, наред с други фактори, води до нарушаване на конкуренцията в ущърб на растежа и дружествата в Съюза, и по-специално на МСП;

Щ. като има предвид, че борбата с агресивното данъчно планиране не може да бъде водена самостоятелно от отделните държави членки; като има предвид, че непрозрачните и некоординираните политики за корпоративните данъци крият риск за фискалната политика на държавите членки, водейки до непродуктивни резултати като увеличаване на данъчното облагане за по-малко мобилни данъчни основи;

AA. като има предвид, че липсата на координирани действия кара много държави членки да приемат едностранни мерки на национално равнище; като има предвид, че тези мерки често са се оказвали неефективни, недостатъчни и в някои случаи дори в ущърб на каузата;

АБ. като има предвид, че следователно е необходимо прилагането на координиран и многоетапен подход на национално равнище, на равнището на Съюза и на международно равнище,

АВ. като има предвид, че Съюзът играе водеща роля в световната борба срещу агресивното данъчно планиране, и по-специално за насърчаването на напредъка на равнището на ОИСР във връзка с проекта относно НДОПП; като има предвид, че ЕС следва да продължи да играе ролята на пионер в хода на развитие на проекта НДОПП, като полага усилия да предотврати вредите, които НДООП може да причини както на държавите членки, така и на развиващите се държави по света, включително като осигурява предприемането на действия по отношение на НДОПП и по въпроси от сферата на НДОПП, излизащи извън тези граници, които са от значение за развиващите се държави, като например въпросите, формулирани подробно в доклада до работна група „Развитие“ на Г-20 през 2014 г.;

АГ. като има предвид, че Комисията и държавите членки гарантират, че цялостният пакет от мерки на ОИСР относно НДОПП се прилага като минимален стандарт на равнището на Съюза и запазва амбициозните си цели; като има предвид, че е от решаващо значение всички държави от ОИСР да прилагат проекта относно НДОПП;

АД. като има предвид, че Комисията следва ясно да определи как ще изпълни всички 15 планирани резултата от проекта на ОИСР/Г-20 относно НДОПП извън и в допълнение към вече споменатите в настоящия доклад области на действие, като предложи възможно най-скоро амбициозен план на законодателни мерки, за да насърчи и други държави да следват насоките на ОИСР и примера на Съюза при прилагането на плана за действие; като има предвид, че Комисията следва също така да обмисли в кои области ЕС следва да надхвърли минималните стандарти, които препоръчва ОИСР;

АЕ. като има предвид, че според договорите на Съюза държавите членки имат правомощието да приемат законодателство в областта на корпоративното данъчно облагане, но по-голямата част от проблемите, свързани с агресивно данъчно планиране, имат мултинационален характер;

АЖ. като има предвид, че координацията на националните данъчни политики следователно представлява единственият практически възможен начин да се създадат равнопоставени условия на конкуренция и да се избегнат мерки, които облагодетелстват големите мултинационални дружества в ущърб на МСП;

АЗ. като има предвид, че липсата на координация на данъчните политики в ЕС води до значителни разходи и административна тежест за гражданите и предприятията, които извършват дейност в повече от една държава членка в рамките на Съюза — и дори в по-голяма степен за МСП — и води до нежелано двойно данъчно облагане, двойно данъчно необлагане, или улеснява агресивното данъчно планиране; и като има предвид, че подобни случаи следва да бъдат изключени, изисква следователно по-прозрачни и по-опростени решения;

АИ. като има предвид, че при изготвянето на данъчните правила и на пропорционалните административни процедури следва да се обърне специално внимание на МСП и на семейните предприятия, които са гръбнакът на икономиката на Съюза;

АЙ. като има предвид, че до 26 юни 2017 г. трябва да бъде пуснат в действие регистър за целия Съюз по отношение на действителната собственост, който да подпомага откриването на възможни случаи на избягване на данъци и прехвърляне на печалби;

АК. като има предвид, че разкритията в скандала „Люкслийкс“ и работата, извършена от Специалната комисия TAXE 1, ясно показват необходимостта от законодателни мерки на Съюза за подобряване на прозрачността, координацията и конвергенцията в корпоративните данъчни политики в Съюза;

АЛ. като има предвид, че корпоративното данъчно облагане следва да се ръководи от принципите на облагане с данъци на печалбите на мястото, където те са реализирани;

АМ. като има предвид, че Европейската комисия и държавите членки следва да продължат да играят много активна роля на международната сцена, за да се работи за установяване на международни стандарти, основани преди всичко на принципите на прозрачност, обмен на информация и премахване на вредни данъчни мерки;

АН. като има предвид, че принципът за съгласуваност на политиките за развитие, както е изложен в Договора за функционирането на Европейския съюз, изисква Съюзът да гарантира, че всички етапи от процеса на вземане на решения във всички области, включително по отношение на корпоративното облагане, не противодействат на, а напротив, насърчават целта за устойчиво развитие;

AO. като има предвид, че координираният подход към системата на корпоративното данъчно облагане в целия Съюз ще даде възможност за справяне с нелоялната конкуренция и за повишаване на конкурентоспособността на предприятията от Съюза, и по-специално на МСП;

АП. като има предвид, че Комисията и държавите членки следва да продължат да внедряват електронни решения в процедурите, свързани с данъчното облагане, за да намалят административната тежест и да опростят трансграничните процедури;

АР. като има предвид, че Комисията следва да направи оценка на въздействието на данъчните облекчения, с които се ползват съществуващите специални икономически зони в Съюза; във връзка с това насърчава обмена на най-добри практики между данъчните органи;

Прозрачност

АС. като има предвид, че увеличената прозрачност в областта на корпоративното данъчно облагане може да подобри събирането на данъците и да направи работата на данъчните органи по-ефикасна, и е от основно значение за гарантирането на високо равнище на обществено доверие в данъчните системи и правителствата, като това трябва да стане водещ приоритет; i) като има предвид, че увеличената прозрачност по отношение на дейностите на големите мултинационални дружества, и по-специално по отношение на генерираните печалби, платения данък печалба, получените субсидии и възстановяването на данък, е от съществено значение, за да се гарантира, че данъчните администрации ефективно се справят с НДОПП; като има предвид, че трябва да бъде намерен правилният баланс между прозрачността, защитата на личните данни и търговската поверителност, както и да се отчита въздействието върху по-малките предприятия; като има предвид, че докладването по държави е важна форма на тази прозрачност; като има предвид, че предложенията на Съюза за докладване по държави следва, на първо място, да се основават на модела на ОИСР; като има предвид, че е възможно Съюзът да отиде по-далеч от насоките на ОИСР и да направи това отчитане по държави задължително и публично, и че Европейският парламент гласува в полза на пълно публично отчитане по държави в измененията си, приети на 8 юли 2015 г. (3), към предложението за преразглеждане на Директивата за правата на акционерите; като има предвид, че Европейската комисия проведе консултации по тази тема между 17 юни и 9 септември 2015 г., за да проучи различните възможности за прилагане на отчитането по държави (4); като има предвид, че 88 % от отговорилите публично на тази консултация заявяват, че подкрепят публичното оповестяване на данъчна информация от страна на предприятията; ii) като има предвид, че извършването на агресивно данъчно планиране от страна на корпорации е несъвместимо с корпоративната социална отговорност; като има предвид, че някои дружества в Съюза вече са започнали да демонстрират, че изцяло спазват данъчното законодателство, като кандидатстват за и популяризират притежанието на знак „лоялен данъкоплатец“ (5); и като има предвид, че такива мерки могат да имат силен възпиращ ефект и да променят поведението, поради риска за репутацията от неспазване на правилата, счита, че подобен етикет трябва да се основава върху общи критерии на европейско равнище iii) като има предвид, че би могла да бъде постигната по-голяма прозрачност, ако държавите членки се информират взаимно и уведомяват Комисията за всяка нова отстъпка, облекчение, освобождаване, стимул или подобни мерки, които биха могли да имат съществено въздействие върху тяхната ефективна данъчна ставка; като има предвид, че такова уведомяване ще помогне на държавите членки да идентифицират вредните данъчни практики; iv) като има предвид, че въпреки неотдавнашното съгласие на Съвета относно изменение на Директива 2011/16/ЕС на Съвета (6) по отношение на автоматичния обмен на данъчни постановления, все още съществува риск държавите членки да не комуникират достатъчно помежду си относно възможното въздействие, което техните данъчни договорености с определени дружества би могло да окаже върху събирането на данъци в други държави членки; като има предвид, че националните данъчни органи следва да извършват автоматичен обмен на всички данъчни постановления незабавно след тяхното издаване; като има предвид, че Комисията трябва да има достъп до данъчните постановления чрез сигурен централен регистър; като има предвид, че данъчните постановления, подписани от данъчни органи, следва да са предмет на по-голяма прозрачност, като се гарантира запазването на поверителната информация и чувствителната в търговско отношение информация; v) като има предвид, че според сведенията безмитни пристанища се използват за скриване на трансакции от данъчните органи; vi) като има предвид, че напредъкът в борбата с отклонението от данъчно облагане, избягването на данъци и агресивното данъчно планиране може да се наблюдава единствено с хармонизирана методика, която може да се използва за оценка на размера на разликите в облагането с преки и косвени данъци във всички държави членки и в Съюза като цяло; като има предвид, че предварителната оценка на разликите в данъчното облагане следва да представлява само началото на предоставянето на допълнителна информация по данъчни въпроси; vii) като има предвид, че сегашната правна рамка на Съюза за защита на лицата, подаващи сигнали за нередности, е незадоволителна и съществуват значителни разлики между начините, по които различните държави членки предвиждат защита за тези лица; като има предвид, че при липсата на такава защита, служителите, които притежават важна информация, съвсем разбираемо няма да са склонни да предприемат действия и следователно тази информация няма да бъде предоставяна; като има предвид, че тъй като лицата, подаващи сигнали за нередности, спомогнаха за насочването на общественото внимание към въпроса за несправедливото данъчно облагане, държавите членки следва да обмислят мерки, които да защитават такава дейност; като има предвид, че следователно би било целесъобразно да се предложи защита в целия Съюз за лицата, подаващи сигнали за предполагаемо нарушение, неправомерно поведение, измама или незаконна дейност към националните или европейските органи, или на обществеността като цяло в случаите на нарушение, неправомерно поведение, измама или незаконна дейност, по отношение на които упорито не се вземат никакви мерки и които могат да засегнат обществения интерес; като има предвид, че тази защита следва да бъде съгласувана с общата правна система; като има предвид, че тази защита следва да бъде ефективна срещу необосновано съдебно преследване, икономически санкции и дискриминация;

Координация

АТ. като има предвид, че държавите членки имат правомощието да приемат законодателство в областта на корпоративното данъчно облагане, но по-голямата част от проблемите, свързани с агресивно данъчно планиране, имат многонационален характер; като има предвид, че координацията на националните данъчни политики представлява единственият възможен начин за решаване на проблемите с НДОПП и агресивното данъчно планиране; i) като има предвид, че една задължителна за целия Съюз обща консолидирана основа за облагане с корпоративен данък (ОКООКД) ще бъде важна стъпка за разрешаване на тези проблеми, свързани с агресивното данъчно планиране в рамките на Съюза, и следва да бъде въведена спешно; като има предвид, че крайната цел е пълна, задължителна ОКООКД с възможност за временно освобождаване за МСП, които не са мултинационални дружества, и дружества, които не развиват трансгранична дейност, както и с метод на формула за разпределяне, основан на съвкупност от обективни променливи; като има предвид, че докато пълната ОКООКД влезе в сила, Комисията обмисля временни мерки за противодействие на прехвърлянето на печалби; като има предвид, че е необходимо да се гарантира, че такива мерки, включително компенсирането на трансгранични загуби, не увеличават риска от НДОПП; като има предвид, че тези мерки не са идеалният заместител на консолидирането и ще бъде необходимо време, за да заработи пълноценно този нов режим; ii) като има предвид, че независимо от работата на група „Кодекс за поведение“ относно вредното корпоративно данъчно облагане, в Съюза продължават да съществуват мерки за агресивно данъчно планиране; като има предвид, че предишните опити за засилване на управлението и мандата на групата, както и за коригиране и разширяване на определените в Кодекса работни методи и критерии, с цел борба с новите форми на вредни данъчни практики в рамките на настоящата икономическа обстановка, не са били успешни; като има предвид, че действията на групата се характеризират като цяло с липса на прозрачност и отчетност; като има предвид, че поради това ефикасността и функционирането на групата трябва да претърпят сериозна промяна, така че тя да стане по-ефективна и по-прозрачна, и по-специално чрез публикуване на годишни доклади и протоколи, включително посочване на позициите на държавите членки; като има предвид, че групата следва да бъде в състояние да заема позиции по въпроси, произтичащи от данъчните политики в повече от една държава членка, без риск незначително малцинство от държави членки да блокира препоръки; iii) като има предвид, че общият принцип на данъчно облагане в Съюза следва да бъде, че данъците се плащат в държавите, където се реализират действителната стопанска дейност на даденото дружество и създаването на стойност; като има предвид, че следва да бъдат разработени критерии, за да се гарантира, че това ще се случи; като има предвид, че всяко използване на „патентна кутия“ или други преференциални данъчни режими трябва също така да гарантира, че данъците се плащат на мястото, където се генерира стойност, в съответствие с критериите, определени в действие 5 от Плана за действие относно НДОПП, като също така се установят общи европейски определения за това какво се определя като насърчаване на НИРД и какво — не, както и за хармонизиране на използването на патентни и иновационни кутии, включително да се ускори премахването на стария режим в срок до 30 юни 2017 г.; iv) като има предвид, че някои държави членки едностранно са въвели разпоредби относно контролираните чуждестранни дружества (CFC) с цел да се гарантира по подходящ начин, че печалбите, предварително регистрирани в държави с ниски или никакви данъци, се облагат ефективно с данък; като има предвид, че тези разпоредби трябва да бъдат съгласувани, за да се предотврати нарушаване на функционирането на вътрешния пазар поради многообразието от национални разпоредби относно контролираните чуждестранни дружества, съществуващи в рамките на Съюза; v) като има предвид, че Директива 2011/16/ЕС предвижда сътрудничество между държавите членки относно данъчните инспекции и одитите и насърчава обмена на най-добри практики между данъчните органи; като има предвид обаче, че инструментите, предвидени в посочената директива, не са достатъчно ефективни и че различните национални подходи към одитирането на дружествата контрастират с изключително организираните техники на данъчно планиране на някои дружества; vi) като има предвид, че за да бъде ефективен автоматичният обмен на информация като цяло и по-специално автоматичният обмен относно данъчните постановления, се изисква режим на общ европейски данъчен идентификационен номер; като има предвид, че Комисията следва да обмисли създаването на общ европейски търговски регистър; vii) като има предвид, че Комисията реши да удължи мандата на Платформата по въпросите на доброто управление в областта на данъчното облагане, който трябваше да изтече през 2016 г., както и да разшири неговия обхват и да подобри методите на работа на платформата; като има предвид, че платформата може да допринесе за осъществяването на новия план за действие за засилване на борбата с данъчните измами и с отклонението от данъчно облагане, да улесни дискусиите относно данъчните постановления на държавите членки в контекста на предложените нови правила за обмен на информация и да осигури обратна информация във връзка с новите инициативи за борба с избягването на данъци; като има предвид обаче, че Комисията трябва да популяризира по-активно Платформата по въпросите на доброто управление в областта на данъчното облагане, да разшири кръга на нейните членове и да повиши нейната ефективност; viii) като има предвид, че Комисията следва да анализира и да поиска прилагането на реформи на данъчните администрации в рамките на процеса на европейския семестър, за да се увеличи капацитетът за събиране на данъци на националните и на европейските данъчни администрации с цел те да могат да изпълняват функциите си ефективно и по този начин да се подпомогне положителното въздействие на ефективното събиране на данъци и на ефективните действия срещу данъчните измами и срещу отклонението от данъчно облагане върху приходите на държавите членки;

Конвергенция

АУ. като има предвид, че подобрената координация сама по себе си няма да реши принципните проблеми, произтичащи от факта, че съществуват различни разпоредби относно корпоративното данъчно облагане в отделните държави членки; като има предвид, че част от цялостната реакция по отношение на агресивното данъчно планиране трябва да включва сближаването на ограничен брой национални данъчни практики; като има предвид, че това може да бъде постигнато, като същевременно все пак се запази суверенитетът на държавите членки по отношение на други елементи от техните системи на корпоративно данъчно облагане; i) като има предвид, че практиките на агресивно данъчно планиране понякога могат да произтичат от сумарните ползи от спогодбите за избягване на двойно данъчно облагане, сключени от отделни държави членки, които всъщност погрешно водят до двойно данъчно необлагане; като има предвид, че разпространението на спогодби за избягване на двойно данъчно облагане, подписани от отделните държави членки с трети държави, може да доведе до възможности за възникването на нови пропуски; като има предвид, че в съответствие с действие 15 от проекта на Организацията за икономическо сътрудничество и развитие (ОИСР) и на Г-20 относно намаляването на данъчната основа и прехвърлянето на печалби (НДОПП) е необходимо да се разработи многостранен инструмент за изменение на двустранните спогодби в областта на данъчното облагане; като има предвид, че на Комисията следва да се предостави мандат за преговори по данъчни споразумения с трети държави от името на Съюза, вместо да се използва настоящата практика на провеждане на двустранни преговори, при която не се постигат оптимални резултати; като има предвид, че Комисията следва да гарантира, че тези споразумения съдържат разпоредби за реципрочност и забраняват всякакво неблагоприятно въздействие върху гражданите на Съюза и предприятията в ЕС, по-специално МСП, в резултат от извънтериториалното прилагане на законодателство на трета държава в юрисдикцията на Съюза и на неговите държави членки; ii) като има предвид, че Съюзът следва да има свое собствено актуално определение за „данъчни убежища“; iii) като има предвид, че Съюзът следва да прилага мерки за противодействие спрямо дружествата, които се ползват от тези данъчни убежища; като има предвид, че вече беше отправен призив в тази насока в рамките на доклада на Европейския парламент относно Годишния доклад в областта на данъчното облагане за 2014 г. (7), в който се призовава за „въвеждането на по-строги санкции, за да се попречи на дружествата, които нарушават или се отклоняват от данъчните стандарти, като не се предоставят финансиране от ЕС и достъп до държавна помощ и до обществени поръчки на уличени в измама дружества или дружества, които са регистрирани в данъчни убежища или в държави, нарушаващи конкуренцията с благоприятни данъчни условия“; настоятелно призовава държавите членки да си възстановяват всички видове публична финансова подкрепа, предоставена на дружества, които участват в нарушаване на данъчните стандарти на ЕС; като има предвид, че държавите от ЕС също следва да подлежат на мерки за противодействие, в случай че откажат да предприемат действия за коригиране на вредните си преференциални данъчни режими, подкопаващи условията на равнопоставеност в Съюза; iv) като има предвид, че е необходимо ново обвързващо определение за „място на стопанска дейност“, за да се гарантира, че данъчното облагане се осъществява там, където се извършва стопанската дейност и където се създава икономическа стойност; като има предвид, че това определение следва да бъде придружено от минимални обвързващи критерии, по които да се определи дали за дадена икономическа дейност има достатъчно основания да бъде облагана с данък в дадена държава членка, с цел да се избегне проблемът с „дружества — пощенски кутии“, по-специално по отношение на предизвикателствата, които поражда цифровата икономика; v) като има предвид, че текущите разследвания на Комисията във връзка с предполагаеми нарушения на разпоредбите на Съюза относно държавната помощ разкриха липса на прозрачност относно начина, по който тези правила следва да се прилагат, която не помага за решаването на проблемите; като има предвид, че за да коригира този недостатък, Комисията следва да публикува насоки за държавната помощ, за да поясни как ще определя случаите на данъчни облекчения, представляващи държавна помощ, като по този начин ще осигури по-висока степен на правна сигурност както за дружествата, така и за държавите членки; като има предвид, че в рамките на модернизирането на режима за държавната помощ Комисията следва да гарантира ефективен последващ контрол на законосъобразността на предоставената държавна помощ; vi) като има предвид, че една от нежеланите последици от Директива 2003/49/ЕО на Съвета (8) е, че приходите от трансгранични плащания на лихви и на роялти могат да бъдат обложени с данъци (или да бъдат обложени при много ниски ставки); като има предвид, че следва да бъде въведено общо правило за борба със злоупотребите в посочената директива, както и в Директива 2005/19/ЕО на Съвета (9) и други свързани законодателни актове на Съюза; vii) като има предвид, че въвеждането на данък при източника в целия Съюз или на мярка със сходно действие би гарантирало, че всички печалби, които са генерирани вътре в Съюза и за които е предвидено да бъдат изнесени извън неговите граници, се облагат с данък поне веднъж в рамките на Съюза, преди да бъдат изнесени извън границите на Съюза; viii) като има предвид, че настоящата уредба на Съюза за решаване на спорове между държавите членки във връзка с двойното данъчно облагане не функционира ефективно и би се подобрила при наличието на по-ясни правила и по-строги срокове, като се основава на вече действащите системи; ix) като има предвид, че данъчните консултанти играят ключова роля за улесняването на агресивното данъчно планиране, като помагат на дружествата да създават сложни правни структури с цел да се възползват от несъответствията и пропуските, които произтичат от различните системи на данъчно облагане; като има предвид, че не може да се осъществи основен преглед на системата за корпоративно данъчно облагане, без да се извърши разследване на практиките на посочените консултантски дружества; като има предвид, че подобно разследване трябва да отчете и конфликта на интереси, присъщ на тези дружества, които консултират националните правителства във връзка със създаването на данъчни системи и същевременно консултират дружествата как да оптимизират своите данъчни задължения в рамките на тези системи;

АФ. като има предвид, че цялостната ефективност на събирането на данъци, концепцията за данъчна справедливост и доверието в националните данъчни администрации не са накърнени само от агресивното данъчно планиране и дейностите за намаляване на данъчната основа и прехвърляне на печалби; като има предвид, че държавите членки следва да предприемат също така решителни действия за справяне с проблемите, свързани с отклонението от данъчно облагане и данъчните измами — в рамките както на корпоративното данъчно облагане, така и на данъчното облагане на физическите лица, както и за справяне с проблемите, свързани със събирането на данъците, различни от корпоративни данъци, и по-специално ДДС; като има предвид, че тези други елементи на събирането и управлението на данъците представляват значителна част от съществуващите различия по отношение на данъците;

АХ. като има предвид, че поради това Комисията следва да обсъди и въпроса как ще решава тези по-общи въпроси, по-специално за прилагането на разпоредбите за ДДС в държавите членки и за тяхното прилагане в трансгранични случаи, както и за липсата на ефикасност при събирането на ДДС (което в някои държави членки представлява важен източник на национални приходи), практиките за избягване на ДДС, както и отрицателните последици от някои данъчни амнистии или непрозрачни схеми за „опрощаване на данъци“; като има предвид, че тези нови мерки следва да включват отчитане на съотношението между разходите и ползите;

1. Отправя искане към Комисията да представи на Парламента до юни 2016 г. едно или повече законодателни предложения, като следва подробните препоръки, изложени в приложението към настоящия документ;

2. Потвърждава, че в препоръките се зачитат основните права и принципът на субсидиарност;

3. Счита, че следва да бъдат предвидени подходящи бюджетни средства във връзка с финансовото отражение на исканото предложение;

4. Възлага на своя председател да предаде настоящата резолюция, както и приложените подробни препоръки, на Комисията и на Съвета, както и на правителствата и парламентите на държавите членки.

(1) http://ec.europa.eu/taxation_customs/resources/documents/taxation/gen_info/ economic_analysis/tax_structures/2014/report.pdf

(2) European added value of legislative report on bringing Transparency, coordination and convergence to corporate tax policies in the European Union („Европейска добавена стойност на законодателните доклади относно осигуряването на прозрачност, координация и конвергенция в корпоративните данъчни политики в Европейския съюз“), д-р Бенджамин Ферет, Даниел Гравино и Силвия Мерлер — предстои да бъде публикуван.

(3) Приети текстове от 8.7.2015 г., P8_TA(2015)0257.

(4) http://ec.europa.eu/finance/consultations/2015/further-corporate-tax-transparency/index_en.htm.

(5) Напр. „Fair Tax Mark“: http://www.fairtaxmark.net/.

(6) Директива 2011/16/ЕС на Съвета от 15 февруари 2011 г. относно административното сътрудничество в областта на данъчното облагане и за отмяна на Директива 77/799/ЕИО (ОВ L 64, 11.3.2011 г., стр. 1).

(7) http://www.europarl.europa.eu/sides/getDoc.do?pubRef=-//EP//TEXT+REPORT+A8-2015-0040+0+DOC+XML+V0//EN

(8) Директива 2003/49/EО на Съвета от 3 юни 2003 г. относно общата система на данъчно облагане на плащания на лихви и на роялти между свързани дружества от различни държави членки (ОВ L 157, 26.6.2003 г., стp. 49).

(9) Директива 2005/19/ЕО на Съвета от 17 февруари 2005 г.за изменение на Директива 90/434/ЕИО относно общата система за данъчно облагане, приложима спрямо сливанията, разделянията, прехвърлянията на активи и замените на акции по отношение на дружества от различни държави членки (ОВ L 58, 4.3.2005 г., стр. 19).